b"\n_START_ARTICLE_\nVesto Slipher\n_START_SECTION_\nBiografia\n_START_PARAGRAPH_\nSlipher va n\xc3\xa9ixer a Mulberry, Indiana (EUA) i va finalitzar els seus estudis a la Universitat d'Indiana, a Bloomington. Va fer tota la seva carrera a l'observatori Lowell, situat a Flagstaff (Arizona), del qual va ser director de 1916 a 1952. Va utilitzar l'espectrosc\xc3\xb2pia per estudiar els per\xc3\xadodes de rotaci\xc3\xb3 dels planetes i la composici\xc3\xb3 de les atmosferes planet\xc3\xa0ries. El 1912, va ser el primer a observar la difer\xc3\xa8ncia de les l\xc3\xadnies espectrals de les gal\xc3\xa0xies i, per tant, \xc3\xa9s el descobridor del despla\xc3\xa7ament cap al roig de les gal\xc3\xa0xies. Tamb\xc3\xa9 descobriria que les gal\xc3\xa0xies espirals, anomenades en aquells temps nebuloses espirals, roten._NEWLINE_El 1909 aportaria dades que confirmaven l'exist\xc3\xa8ncia de grans quantitats de gas interestelar, idea postulada un any abans per Jacobus Kapteyn. Mentre que el 1912 va descobrir la pols interestel\xc2\xb7lar despr\xc3\xa9s d'observar que una nebulosa del c\xc3\xbamul obert de les Pl\xc3\xa8iades reflectia la llum de l'estrella pr\xc3\xb2xima Merope. L'esmentada nebulosa representava alhora un nou tipus de nebuloses, les nebuloses de reflexi\xc3\xb3._NEWLINE_El 1927 comen\xc3\xa7a la recerca d'un possible planeta que expliqu\xc3\xa9s les pertorbacions observades en les \xc3\xb2rbites d'Ur\xc3\xa0 i Nept\xc3\xba. Va ser qui va contractar Clyde Tombaugh i va supervisar les investigacions d'aquest astr\xc3\xb2nom que va descobrir, l'any 1929, Plut\xc3\xb3._NEWLINE_L'any 1954 es jubil\xc3\xa0, i mor\xc3\xad a Flagstaff, Arizona, el 8 de novembre de 1969.\n_START_SECTION_\nLa llei de Hubble i el despla\xc3\xa7ament cap al roig\n_START_PARAGRAPH_\nS'atribueix sovint a Edwin Hubble, de manera err\xc3\xb2nia, el descobriment del despla\xc3\xa7ament cap al roig de les gal\xc3\xa0xies. Aquestes mesures i la seva significaci\xc3\xb3 van ser compreses amb anterioritat al 1917 per Keeler (Observatori de Lick & Allegheny), Slipher (Observatori de Lowell) i el professor Campbell (Observatori de Lick)._NEWLINE_El 1929, Hubble i Milton Humason van formular la llei emp\xc3\xadrica que relacionava el despla\xc3\xa7ament cap al roig i la dist\xc3\xa0ncia de les gal\xc3\xa0xies, actualment anomenada llei de Hubble. Tot i que els conceptes que sostenien un univers en expansi\xc3\xb3 haguessin estat compresos abans, aquesta llei va conduir a una acceptaci\xc3\xb3 m\xc3\xa9s ample d'aquesta hip\xc3\xb2tesi. Aquest descobriment va conduir m\xc3\xa9s tard a la formulaci\xc3\xb3 teoria del Big Bang."